CELEX: 62009TO0450
Language: da
Date: 2018-02-08 00:00:00
Title: Rettens kendelse (Ottende Afdeling) af 8. februar 2018.#Simba Toys GmbH & Co. KG mod Den Europæiske Unions Kontor for Intellektuel Ejendomsret.#EU-varemærker – retspleje – fastsættelse af sagsomkostninger – Rettens manglende kompetence – henvisning til Domstolen.#Sag T-450/09 DEP.

RETTENS KENDELSE (Ottende Afdeling)
      8. februar 2018 (
            *1
         )
      »EU-varemærker - retspleje - fastsættelse af sagsomkostninger - Rettens manglende kompetence - henvisning til Domstolen«
      I sag T-450/09 DEP,
      
         Simba Toys GmbH & Co. KG, Fürth (Tyskland), ved advokat O. Ruhl,
      sagsøger,
      mod
      
         Den Europæiske Unions Kontor for Intellektuel Ejendomsret (EUIPO) ved A. Folliard-Monguiral, som befuldmægtiget,
      sagsøgt,
      den anden part i sagen for appelkammeret ved EUIPO og intervenient ved Retten:
      
         Seven Towns Ltd, London (Det Forenede Kongerige), ved advokaterne K. Szamosi og M. Borbás,
      angående en anmodning om fastsættelse af sagsomkostninger efter dom af 10. november 2016, Simba Toys mod EUIPO (C-30/15 P, EU:C:2016:849),
      har
      RETTEN (Ottende Afdeling),
      sammensat af afdelingsformanden, A.M. Collins (refererende dommer), og dommerne M. Kancheva og J. Passer,
      justitssekretær: E. Coulon,
      afsagt følgende
      
         Kendelse
      
      
         Faktiske omstændigheder, retsforhandlinger og parternes påstande
      
      
               1
            
            
               Den 1. april 1996 indgav sagsøgeren, Seven Towns Ltd, en ansøgning om registrering af et EU-varemærke til Den Europæiske Unions Kontor for Intellektuel Ejendomsret (EUIPO) i henhold til Rådets forordning (EF) nr. 40/94 af 20. december 1993 om EF-varemærker (EFT 1994, L 11, s. 1), med senere ændringer (erstattet af Rådets forordning (EF) nr. 207/2009 af 26.2.2009 om EU-varemærker (EUT 2009, L 78, s. 1), med senere ændringer, der selv blev erstattet af Europa-Parlamentets og Rådets forordning (EU) 2017/1001 af 14.6.2017 om EU-varemærker (EUT 2017, L 154, s. 1)).
            
         
               2
            
            
               Det varemærke, der er søgt registreret, er det nedenfor gengivne tredimensionale tegn:
               
         
               3
            
            
               Den 6. april 1999 blev det omhandlede varemærke registreret som EU-varemærke under nr. 162784. Det blev fornyet den 10. november 2006.
            
         
               4
            
            
               Den 15. november 2006 indgav sagsøgeren, Simba Toys GmbH & Co. KG, en ugyldighedsbegæring vedrørende det anfægtede varemærke i henhold til artikel 51, stk. 1, litra a), i forordning nr. 40/94 [senere artikel 52, stk. 1, litra a), i forordning nr. 207/2009, nu artikel 59, stk. 1, litra a), i forordning 2017/1001], sammenholdt med artikel 7, stk. 1, litra a)-c) og e), i forordning nr. 40/94 [senere artikel 7, stk. 1, litra a)-c) og e), i forordning nr. 207/2009, nu artikel 7, stk. 1, litra a)-c) og e), i forordning 2017/1001].
            
         
               5
            
            
               Ved afgørelse af 14. oktober 2008 afslog annullationsafdelingen ugyldighedsbegæringen i sin helhed.
            
         
               6
            
            
               Den 23. oktober 2008 påklagede sagsøgeren denne afgørelse til EUIPO i medfør af artikel 57-62 i forordning nr. 40/94 (senere artikel 58-64 i forordning nr. 207/2009, nu artikel 66-71 i forordning 2017/1001).
            
         
               7
            
            
               Ved afgørelse af 1. september 2009 (herefter »den anfægtede afgørelse«) stadfæstede Andet Appelkammer ved EUIPO annullationsafdelingens afgørelse og afviste klagen.
            
         
               8
            
            
               Ved stævning indleveret til Rettens Justitskontor den 6. november 2009 anlagde sagsøgeren sag med påstand om annullation af den anfægtede afgørelse og om, at det blev pålagt EUIPO og intervenienten at betale sagsomkostningerne i forbindelse med klagesagen og sagen for Retten. Sagen blev registreret under nr. T-450/09 og henvist til Fjerde Afdeling.
            
         
               9
            
            
               Intervenienten indtrådte i sagen til støtte for EUIPO. Denne nedlagde ligesom EUIPO påstand om EUIPO’s frifindelse og om, at sagsøgeren blev tilpligtet at betale sagsomkostningerne.
            
         
               10
            
            
               Den 10. oktober 2013 blev det under henvisning til ændringen af sammensætningen af Rettens afdelinger besluttet at omfordele sag T-450/09 til Sjette Afdeling.
            
         
               11
            
            
               Ved dom af 25. november 2014, Simba Toys mod KHIM – Seven Towns (Form af en terning med sider, som har gitterstruktur) (T-450/09, EU:T:2014:983), frifandt Retten EUIPO og pålagde sagsøgeren at betale sagsomkostningerne.
            
         
               12
            
            
               Ved appelskrift indleveret til Domstolens Justitskontor den 26. januar 2015 iværksatte sagsøgeren appel af denne dom.
            
         
               13
            
            
               Ved dom af 10. november 2016, Simba Toys mod EUIPO (C-30/15 P, EU:C:2016:849), ophævede Domstolen dom af 25. november 2014, Form af en terning med sider, som har gitterstruktur (T-450/09, EU:T:2014:983), og afgjorde selv endeligt sagen, idet den annullerede den anfægtede afgørelse og tilpligtede intervenienten og EUIPO at »[bære] deres egne omkostninger og [betale] de omkostninger, der er opstået for [sagsøgeren] i forbindelse med både sagen i første instans i sag T-450/09 og appelsagen«.
            
         
               14
            
            
               Ved skrivelse af 27. februar 2017 anmodede sagsøgeren EUIPO om at tilbagebetale et beløb på 53386,70 EUR i sagsomkostninger, som denne havde afholdt i forbindelse med sag T-450/09.
            
         
               15
            
            
               Da der ikke kunne indgås en aftale mellem parterne angående størrelsen på de sagsomkostninger, der kan kræves erstattet, har sagsøgeren ved stævning indleveret til Rettens Justitskontor den 24. august 2017 i henhold til artikel 170, stk. 1, i Rettens procesreglement forelagt Retten nærværende anmodning om fastsættelse af sagsomkostninger, der er registreret under sagsnr. T-450/09 DEP, som i det væsentlige tilsigter at få godtgjort det beløb på 54286,70 EUR i sagsomkostninger vedrørende sag T-450/09, som EUIPO og intervenienten hæfter solidarisk for, og nævnte anmodning om fastsættelse af sagsomkostninger.
            
         
               16
            
            
               Samtidig hermed har sagsøgeren ved stævning indleveret til Domstolens Justitskontor den 24. august 2017 i henhold til artikel 145 i Domstolens procesreglement forelagt Domstolen en anmodning om fastsættelse af sagsomkostninger, der er registreret under sagsnr. C-30/15 P-DEP, som tilsigter at få godtgjort de sagsomkostninger, der knytter sig til appelsagen i sag C-30/15 P.
            
         
               17
            
            
               Da sammensætningen af Rettens afdelinger er blevet ændret, er den refererende dommer, som afdelingsformand, blevet tilknyttet Ottende Afdeling, som den foreliggende sag følgelig er blevet henvist til.
            
         
         Om Rettens kompetence
      
      
               18
            
            
               Artikel 54, stk. 2, i statutten for Den Europæiske Unions Domstol fastsætter, at finder Retten, at den ikke er kompetent til at påkende en sag, der er omfattet af Domstolens kompetence, henviser den sagen til Domstolen.
            
         
               19
            
            
               I henhold til artikel 127 i Rettens procesreglement træffes de afgørelser om henvisning, der er omhandlet i artikel 54, stk. 2, i statutten for Den Europæiske Unions Domstol, ved begrundet kendelse af Retten på forslag fra den refererende dommer.
            
         
               20
            
            
               Det skal bemærkes, at artikel 133 i Rettens procesreglement og artikel 137 i Domstolens procesreglement, som i medfør af samme reglements artikel 184, stk. 1, finder anvendelse i appelsager, bestemmer, at »[d]er træffes afgørelse om sagsomkostninger ved den dom eller kendelse, hvormed sagens behandling ved [Retten eller] Domstolen afsluttes«. I medfør af artikel 184, stk. 2, i Domstolens procesreglement træffer Domstolen, såfremt appellen tages til følge, og Domstolen selv endeligt afgør sagen, afgørelse om sagsomkostninger.
            
         
               21
            
            
               Idet dom af 25. november 2014, Form af en terning med sider, som har gitterstruktur (T-450/09, EU:T:2014:983), der blev anfægtet inden for rammerne af en appel, blev ophævet, og idet Domstolen endeligt afgjorde sagen, skal det i det foreliggende tilfælde konstateres, at det er ved dom af 10. november 2016, Simba Toys mod EUIPO (C-30/15 P, EU:C:2016:849), at sagens behandling er blevet afsluttet. Idet dom af 25. november 2014, Form af en terning med sider, som har gitterstruktur (T-450/09, EU:T:2014:983), blev ophævet i sin helhed, foreligger der desuden ikke længere nogen afgørelse fra Retten vedrørende de omkostninger, der blev afholdt for Retten som førsteinstans.
            
         
               22
            
            
               Domstolen har i en sammenlignelig situation allerede udtalt, at den havde kompetence til at træffe afgørelse om en påstand om fastsættelse af bl.a. omkostninger i forbindelse med retsforhandlingerne ved Retten (jf. i denne retning kendelse af 1.10.2013, Elf Aquitaine mod Kommissionen, C-521/09 P-DEP, EU:C:2013:644, præmis 9-12).
            
         
               23
            
            
               Under disse omstændigheder er den foreliggende anmodning om fastsættelse af sagsomkostninger, selv om den vedrører omkostningerne for førsteinstansen, omfattet af Domstolens kompetence.
            
         
               24
            
            
               Det skal derfor fastslås, at Retten ikke er kompetent til at påkende nærværende anmodning om fastsættelse af sagsomkostninger, og i henhold til artikel 54, stk. 2, i statutten for Den Europæiske Unions Domstol og artikel 127 i Rettens procesreglement skal sagen henvises til Domstolen.
            
          
            
               På grundlag af disse præmisser
               bestemmer
               RETTEN (Ottende Afdeling):
            
          
               
                  
                     Sag T-450/09 DEP henvises til Domstolen.
                  
               
             
               
                  
                     Således bestemt i Luxembourg den 8. februar 2018.
                     
                        
                           E. Coulon
                           Justitssekretær
                        
                        
                           A.M. Collins
                           Afdelingsformand
                        
                     
                  
               
            (
            *1
         ) – Processprog: engelsk.